खेलाडीको भत्ता बढ्यो 
सागको कार्यविधि आउन भएको ढिलाइले खेलाडीहरू पनि मारमा परेका छन् । कार्यविधिमा सागलक्षित राष्ट्रिय टोलीको बन्द प्रशिक्षणमा रहेका खेलाडीले तीन चरणमा गरी दैनिक क्रमश: २ हजार, २ हजार २ सय र २ हजार ५ सय रुपैयाँ भत्ताको व्यवस्था गरेको छ । कार्यविधि पारित भएको मितिदेखि मात्र खेलाडीले बढेको भत्ता पाउनेछन् ।
काठमाडौँ — सागको कार्यविधि आउन भएको ढिलाइले खेलाडीहरू पनि मारमा परेका छन् । कार्यविधिमा सागलक्षित राष्ट्रिय टोलीको बन्द प्रशिक्षणमा रहेका खेलाडीले तीन चरणमा गरी दैनिक क्रमश: २ हजार, २ हजार २ सय र २ हजार ५ सय रुपैयाँ भत्ताको व्यवस्था गरेको छ । कार्यविधि पारित भएको मितिदेखि मात्र खेलाडीले बढेको भत्ता पाउनेछन् ।राखेपले असार महिनामा विशेष प्रशिक्षण, साउन १ देखि भदौ १५ सम्म बन्द प्रशिक्षण र त्यसयता अन्तिम तयारी सञ्चालन गरेको छ । कार्यविधि आउनुअघिको समयसम्म खेलाडीले दैनिक १ हजार ४ सयमात्र भत्ता पाइरहेका थिए । त्यति रकम उनीहरूले डाइट, होटल र प्रशिक्षणस्थलसम्मको यातायात खर्चमा प्रयोग गर्नुपर्थ्यो । तर खेलाडीका लागि अपुग रकम राखेपले शोधभर्ना गर्दै आएको थियो ।३ महिनादेखि प्रशिक्षणमा रहेका खेलाडीको भत्ता कार्यविधिका कारण वृद्धि हुन ढिला भएको छ । कार्यविधिमा भत्ताबाहेक खेलाडीलाई स्वदेशमा प्रशिक्षण गरेको भए दैनिक २ सय ५० रुपैयाँ र विदेशमा प्रशिक्षण गराइरहेकालाई दैनिक १५ डलर ‘पकेट खर्च’ दिनुपर्ने उल्लेख छ । नेपाल राष्ट्रिय तथा अन्तर्राष्ट्रिय खेलाडी संघले लामो समययता खेलाडीको भत्तामा पुनरावलोकनको माग गरिरहेको थियो । छैटौं राष्ट्रिय खेलुकददेखि नै राष्ट्रिय खेलाडीले बन्द प्रशिक्षणको समयमा दैनिक १४ सय भत्ता पाइरहेका थिए । ‘यो माग हामीले गत वर्षको एसियाली खेलकुद तयारीदेखि नै उठाएका थियौं । राष्ट्रको प्रतिष्ठाका रूपमा रहेका खेलाडीलाई निम्नस्तरको सुविधालाई सुधार गर्नु अनिवार्य भइसकेको थियो,’ संघका अध्यक्ष दीपक श्रेष्ठले भने । अध्यक्ष श्रेष्ठले चरम महँगीको मार खेपिरहेका खेलाडीका लागि डाइट, न्युट्रिसन र होटल खर्चका लागि बढेको भत्ता पनि पर्याप्त नभएको दाबी गरे । उनले थपे, ‘बढाइनु सकारात्मक पक्ष भए पनि यो समयसापेक्ष वृद्धि होइन । आसन्न राष्ट्रिय–अन्तर्राष्ट्रिय प्रतियोगितामा यसमा पनि पुनरावलोकन हुनुपर्छ ।’ कार्यविधिको दफा २९ मा बन्द प्रशिक्षणमा रहेका खेलाडीको पोशाक खर्चका लागि ४ हजार ५ सय को सीमा तोकिएको छ । त्यस्तै प्रतियोगिताका लागि खेलाडी तथा अफिसियलको ट्र्याकसुट, जुत्ता, मोजा, जर्सी, टावेलसहितका लागि १२ हजार रुपैयाँसम्म अधिकतम खर्चसीमा तोकिएको छ । दुवै प्रस्तावितभन्दा आधा कम हो । ‘हामीले प्रशिक्षणका लागि ७ हजार ५ सय र प्रतियोगिताका लागि २५ हजार अधिकतम खर्चको सीमा उल्लेख गरेका थियौं,’ सचिवालय प्रमुख खनालले भने, ‘कार्यविधिमा उल्लेख भएको रकमको सीमामा रहेर आवश्यक सामग्री खरिद गर्न कठिन हुन्छ । यसबारे हामी छलफल गर्नेछौं ।’